Den lille udgave af den populære jubilæumsvase bliver allerede solgt til overpriser - selvom Kähler ikke engang har sat den til salg endnu

De fleste kan sikkert huske, hvordan den populære jubilæumsvase med messingstriber fra Kähler skabte stort postyr tilbage i august, da den blev revet ned fra hylderne.

16.000 danskere forsøgte på en gang at købe vasen på Imercos hjemmeside, hvilket fik systemet til at gå ned og skabte stor utilfredshed. Vasen sælges nu til voldsomme overpriser på DBA.dk, hvor flere købere har den til salg for 2.500 kroner. Butiksprisen var 349 kroner.

Det samme er nu ved at ske for den nye, lille udgave af vasen, der midt på måneden blev sat til salg i butikker som Imerco og Magasin, hvor den allerede er udsolgt.

Se også: Nu sælges Kähler-vaserne for op til fem gange så meget

Vasen har en butikspris på 199 kroner, men er allerede nu sat til salg for op til 1000 kroner på DBA. Det er på trods af, at vasen ikke engang er sat til salg hos Kähler endnu, hvor den altså stadig kan erhverves til 199 kroner i den fysiske butik i Aarhus mandag, og på Kählers webshop den 25. november klokken 8:00.

Her er de sjoveste Kähler-jokes

Administrerende direktør i Kähler, Jesper Holst Schmidt, er overrasket over, at vasen allerede sælges til overpris på nettet. Han forventer dog ikke, at kundestrømmen bliver så voldsom som sidst, hverken i deres butik eller på nettet.

- Vi forventer ikke, at der kommer den samme situation igen, fordi vi har sørget for at producere lidt flere vaser denne her gang. Vi håber, at der er nok til alle, som gerne vil have en vase, siger Jesper Holst Schmidt til Ekstra Bladet.

Jesper Holst Schmidt fortæller, at der herefter ikke kommer flere jubilæumsvaser med messingstriber.

- Vasen kommer ikke igen, og der kommer ikke flere jubilæumsprodukter i denne omgang. Men det har været en fantastisk oplevelse, siger han.

Tatovør Kenn Egtved var en af de danskere, der så sit snit til at lave sjov, da Kähler-feberen var på sit højeste i sommer